Update 2: "A fost convocat Comitetul Local pentru Situații de Urgență în vederea identificării spațiilor de cazare pentru proprietarii locuințelor afectate. Până la această oră (20:15), nu au fost persoane care să solicite cazare. Echipajele furnizorului de gaz și energie electrică efectuează în continuare verificări, în vederea reluării alimentării", a mai precizat ISU Bacău.
Update 1: "Incendiul a fost lichidat. Au mai fost evaluați medical 3 minori, cu vârste de 6, 8 și 12 ani. Aceștia au fost transportați la spital, conștienți, unul dintre ei cu ușoară intoxicație cu fum, iar ceilalți 2 cu atac de panică. În teren s-a deplasat și inspectorul șef al ISUJ Bacău, colonel Ovidiu Cărășel", a transmis ISU Bacău.
Știrea inițială:
Garda de Intervenție a Detașamentului de Pompieri Onești a fost solicitată să intervină, în această după-amiază, în municipiul Onești, în urma unui apel primit pe SNUAU 112 care anunța că la nivelul unui apartament dintr-un bloc de locuințe de tipul P+4 s-a produs o explozie, aceasta fiind urmată de un incendiu.
La locul indicat s-au deplasat două autospeciale de stingere cu apă și spumă, o autoscară și o ambulanță SAJ.
"Incendiul se manifestă mocnit într-un apartament la parter. A fost evacuată o persoană de sex masculin cu arsuri pe 90-95% din suprafața corpului", a transmis ISU Bacău.
Intervenția este în dinamică, echipajele ISU acționează pentru evacuarea locatarilor blocului.